รัฐบาลไทย-ข่าวทำเนียบรัฐบาล-กระทรวงเกษตรฯ ประกาศปิดอ่าวไทย 15 ก.พ. – 15 พ.ค. 63 นี้
วันจันทร์ที่ 17 กุมภาพันธ์ 2563
กระทรวงเกษตรฯ ประกาศปิดอ่าวไทย 15 ก.พ. – 15 พ.ค. 63 นี้
กระทรวงเกษตรฯ ประกาศปิดอ่าวไทย 15 ก.พ. – 15 พ.ค. 63 นี้ ในเขตพื้นที่จังหวัดประจวบคีรีขันธ์ ชุมพร สุราษฎร์ธานี และต่อด้วยเขตพื้นที่พิเศษ 7 ไมล์ทะเลและพื้นที่อ่าวประจวบฯ อีก 30 วัน หวังอนุรักษ์ฟื้นฟูทรัพยากรสัตว์น้ําให้มีใช้อย่างยั่งยืน
นายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ เปิดเผยภายหลังพิธีประกาศใช้มาตรการบริหารจัดการทรัพยากรสัตว์น้ํามีไข่ วางไข่ เลี้ยงตัวอ่อน ทะเลอ่าวไทย ประจําปี 2563 ณ ท่าเทียบเรือองค์การสะพานปลาปากน้ําชุมพร ต.ปากน้ํา อ.เมือง จ.ชุมพร ว่า จากผลการศึกษาวิจัยทางวิชาการของกรมประมงพบว่าพื้นที่ทะเลของจังหวัดประจวบคีรีขันธ์ ชุมพร และสุราษฎร์ธานี เป็นพื้นที่ที่สัตว์น้ําเศรษฐกิจหลายชนิด โดยเฉพาะปลาทู ซึ่งมีวงจรชีวิตในช่วงของการปิดอ่าวไทยตอนกลาง กระทรวงเกษตรและสหกรณ์ โดยกรมประมง ซึ่งมีหน้าที่ดูแลการใช้ประโยชน์จากทรัพยากรสัตว์น้ํา จําเป็นต้องดําเนินมาตรการบริหารจัดการทรัพยากรสัตว์น้ํา เพื่อป้องกันการใช้ทรัพยากรเกินกําลังการผลิตของธรรมชาติ และไม่ให้เกิดความเสื่อมโทรมของทรัพยากรสัตว์น้ํา จึงได้กําหนดมาตรการทางกฎหมายขึ้น
ทั้งนี้ มาตรการปิดอ่าว มีการประกาศใช้มาเป็นระยะเวลายาวนานกว่า 67 ปี และล่าสุด เมื่อปี พ.ศ. 2561 ได้มีการปรับปรุงกฎหมายเพื่อให้สอดคล้องกับสภาพทรัพยากรสัตว์น้ํา สิ่งแวดล้อม และสังคม โดยผ่านความเห็นชอบร่วมกันระหว่างกรมประมง ผู้แทนชาวประมงพาณิชย์-ชาวประมงพื้นบ้าน และออกเป็นประกาศ ลงวันที่ 31 มกราคม 2561 ที่กําหนดพื้นที่และระยะเวลาฤดูปิดอ่าวไทยให้ชัดเจนยิ่งขึ้น ซึ่งมีการกําหนดพื้นที่ปิดอ่าวไทยตอนกลาง ครอบคลุมพื้นที่ประมาณ 27,000 ตารางกิโลเมตร บางส่วนของจังหวัดประจวบคีรีขันธ์ ชุมพร และสุราษฎร์ธานี ระยะเวลา 3 เดือน ระหว่างวันที่ 15 ก.พ. – 15 พ.ค.และต่อด้วยเขตพื้นที่พิเศษ 7 ไมล์ทะเลและพื้นที่อ่าวประจวบฯ อีก 30 วัน ของทุกปี โดยได้กําหนดให้เครื่องมือประมงบางชนิดของกลุ่มประมงขนาดเล็กซึ่งไม่กระทบกับมาตรการปิดอ่าวให้สามารถใช้ทําการประมงได้ ทําให้สัตว์น้ําได้รับการคุ้มครองไม่ถูกจับมาใช้ประโยชน์จนเกินสมควร เป็นการเปิดโอกาสให้พ่อแม่พันธุ์สัตว์น้ําได้วางไข่แพร่ขยายพันธุ์ และสัตว์น้ําวัยอ่อนได้เลี้ยงตัวเจริญเติบโต อันจะเป็นการสานต่อวงจรชีวิตสัตว์น้ําให้มีความอุดมสมบูรณ์ตลอดไป
สําหรับพิธีประกาศปิดอ่าวฯ ในวันนี้ ได้รับความสนใจจากพี่น้องชาวประมง เดินทางมาร่วมเป็นสักขีพยานในการประกาศปิดอ่าวฯ และได้ร่วมกันประกอบพิธีบวงสรวงพลเรือเอกพระเจ้าบรมวงศ์เธอ พระองค์เจ้าอาภากรเกียรติวงศ์ กรมหลวงชุมพรเขตอุดมศักดิ์ พร้อมปล่อยขบวนเรือเจ้าหน้าที่เพื่อออกปฏิบัติหน้าที่ในช่วงการประกาศใช้มาตรการ และร่วมปล่อยพันธุ์สัตว์น้ําลงทะเลจังหวัดชุมพร เพื่อให้ได้ไปเผยแพร่ขยายพันธุ์ และชมนิทรรศการความรู้เกี่ยวกับมาตรการอนุรักษ์สัตว์น้ําและความรู้เกี่ยวกับวงจรชีวิตปลาทูแต่ละช่วงวัยที่สอดคล้องกับการออกมาตรการฯ ปิดอ่าว ซึ่งประชาชนจะได้มีโอกาสเรียนรู้และเกิดความตระหนักในการทําประมงได้อย่างเหมาะสมเพื่อให้เกิดการใช้ประโยชน์จากทรัพยากรให้คุ้มค่า ซึ่งการปลูกจิตสํานึกจะเป็นส่วนสําคัญการขับเคลื่อนมาตรการปิดอ่าวฯ เกิดประโยชน์สูงสุด นอกจากนี้ ยังได้ร่วมมือกับสมาคมการประมงแห่งประเทศไทย ภาคเอกชน และชาวประมง ได้ตระหนักถึงการลดขยะทะเลจากภาคการประมง ซึ่งถือเป็นวาระแห่งชาติภายใต้แผนแม่บทการจัดการขยะแห่งชาติ ฉบับที่ 2559 - 2564 และโครงการพัฒนาด้านการประมง เพื่อพัฒนาการบริหารจัดการประมงให้ยั่งยืน โดยสอดรับตามปฏิญญากรุงเทพฯ ว่าด้วยการต่อต้านขยะในภูมิภาคอาเซียน ตามมติที่ประชุมสุดยอดอาเซียน ครั้งที่ 34 จึงจัดทํากิจกรรมขยะคืนฝั่ง ทะเลสวยด้วยมือเรา เพื่อขับเคลื่อนการลดขยะทะเล ภายใต้ความร่วมมือทุกภาคส่วนพร้อมกันในครั้งนี้ด้วย
ด้าน นายมีศักดิ์ ภักดีคง อธิบดีกรมประมง กล่าวเพิ่มเติมว่า การประกาศปิดอ่าวไทยดังกล่าว ได้กําหนดให้เครื่องมือประมงบางชนิดของกลุ่มประมงขนาดเล็กที่ไม่กระทบกับมาตรการปิดอ่าวให้สามารถใช้ทําการประมงได้ ได้แก่ 1) เครื่องมืออวนลากแผ่นตะเฆ่ อวนลากคานถ่างที่ใช้ประกอบเรือกลที่มีขนาดความยาวไม่เกิน 16 เมตร ต้องทําการประมงในเวลากลางคืน และต้องทําการประมงนอกเขตทะเลชายฝั่งด้วย 2) เครื่องมืออวนติดตาปลาที่ใช้ประกอบเรือกลที่มีขนาดต่ํากว่า 10 ตันกรอส และต้องใช้ช่องตาอวนตั้งแต่สองนิ้วขึ้นไป กรณีที่ชาวประมงต้องการใช้เครื่องมืออวนติดตาปลาที่มีความยาวอวนเกิน 2,500 เมตร ต่อเรือประมง 1 ลํา จะต้องใช้นอกเขตทะเลชายฝั่ง เท่านั้น 3) เครื่องมืออวนปู อวนลอยกุ้ง 4) เครื่องมืออวนครอบ อวนช้อน หรืออวนยกหมึก ที่ใช้ประกอบกับเครื่องกําเนิดไฟฟ้า (เครื่องปั่นไฟ) ต้องทําการประมงนอกเขตทะเลชายฝั่ง 5) ลอบปู ต้องทําการประมงตามเงื่อนไขที่กําหนด 6) ลอบหมึกทุกชนิด 7) ซั้งทุกชนิดที่ใช้ประกอบทําการประมงพื้นบ้าน สามารถทําการประมงได้ในเขตทะเลชายฝั่ง 8) คราดหอย ต้องทําการประมงตามเงื่อนไขที่กําหนด 9) อวนรุนเคย ต้องทําการประมงตามเงื่อนไขที่กําหนดโดยประกาศกระทรวงฯ 10) จั่น ยอ แร้ว สวิง แห เบ็ด สับปะนก ขอ ลอบ ฉมวก และเครื่องมืออื่นใดที่ไม่ใช้ประกอบเรือกลขณะทําการประมง และ 11) เรือประมงที่มีขนาดต่ํากว่า 10 ตันกรอส ที่ใช้เครื่องยนต์มีกําลังแรงม้าไม่ถึง 280 แรงม้า ประกอบเครื่องมือทําการประมงที่มิใช่เครื่องมือตามประเภท วิธีการทําการประมงที่กระทรวงเกษตรและสหกรณ์ประกาศกําหนดให้เป็นประมงพาณิชย์ทําการประมง ยกเว้นอวนครอบ อวนช้อน หรืออวนยกปลากะตัก ที่ใช้ประกอบเครื่องกําเนิดไฟฟ้า (เครื่องปั่นไฟ) และที่ห้ามตามประกาศกระทรวงเกษตรและสหกรณ์ เรื่อง กําหนดเครื่องมือทําการประมง วิธีการทําการประมง และพื้นที่ทําการประมงที่ห้ามใช้ทําการประมงในที่จับสัตว์น้ําเขตทะเลชายฝั่ง พ.ศ. 2561 ลงวันที่ 9 พฤศจิกายน 2560
“ขอฝากพี่น้องชาวประมงโปรดให้ความร่วมมือในการปฏิบัติตามกฎหมายอย่างเคร่งครัด และระมัดระวังการทําประมงโดยให้ทําประมงเฉพาะเครื่องมือที่ประกาศให้เท่านั้น เครื่องมืออื่น ๆ ห้ามทําโดยเด็ดขาด หากผู้ใดฝ่าฝืนจะเป็นความผิดตามตามมาตรา 70 แห่งพระราชกําหนดการประมง พ.ศ. 2558 ต้องระวางโทษ ปรับตั้งแต่ 5,000 บาท – 30 ล้านบาท ทั้งนี้ ขึ้นอยู่กับขนาดของเรือประมง หรือปรับจํานวน 5 เท่าของมูลค่าสัตว์น้ําที่ได้จากการทําการประมง แล้วแต่จํานวนใดจะสูงกว่า และต้องได้รับโทษทางปกครองอีกด้วย” นายมีศักดิ์ กล่าว
กลุ่มโฆษกและวิเคราะห์ข่าว
กองเกษตรสารนิเทศ
สํานักงานปลัดกระทรวงเกษตรและสหกรณ์
โทร 02 281 0859 ต่อ 137
แฟกส์ 02 2822871